

REPUBLIKA HRVATSKA

VARAŽDINSKA ŽUPANIJA

OPĆINA VINICA

OPĆINSKO VIJEĆE

Klasa:024-03/24-01/10

Urbroj:2186-11-24-4

Vinica, 18. prosinac 2024.

**Z A P I S N I K**

s 25. sjednice Općinskog vijeća Općine Vinica, održane dana 18. prosinca 2024. godine, u prostorijama Općine Vinica, s početkom u 19,30 sati.

NAZOČNI VIJEĆNICI: Predrag Štromar, Ivana Mraković, Ksenija Humek, Krunoslav Kostanjevec, Emil Jurič,

Ivan Krajcer, Miroslav Kelemenić, Ivan Kelemen, Stjepan Tomašec, Božidar Šipek (Vinica Breg), Marijan Mihalić, Mirjana Jambriško

ODSUTNI VIJEĆNICI: Božidar Šipek (Vinica)

OSTALI NAZOČNI: dr.sc.Branimir Štimec, prof. , općinski načelnik

Željko Pajtak, savjetnik za financije i proračun

Marjana Majhen, predsjednica Odbora za statutarno-pravna pitanja

Ljiljana Stokrajec – stručna suradnica za financije i računovodstvo

Biserka Jakopanec,upravno-računovodstvena referentica, voditeljica zapisnika

Predsjednik Općinskog vijeća Općine Vinica, gospodin Predrag Štromar , otvorio je sjednicu te je konstatirao da sjednici nije nazočan jedino vijećnik Božidar Šipek (iz Vinice). Predsjednik gospodin Štromar nadalje je konstatirao da postoji kvorum te da se mogu donositi pravovaljane odluke.

Nakon toga predsjednik Štromar otvorio je vrijeme za postavljanje vijećničkih pitanja.

Nije bilo vijećnika prijavljenih za postavljanje pitanja.

Nakon toga predsjednik gospodin Štromar, za današnju sjednicu predložio je slijedeći

**DNEVNI RED:**

1. **II. IZMJENE I DOPUNE PRORAČUNA OPĆINE VINICA ZA 2024. GODINU, S OBRAZLOŽENJEM**
2. **II. IZMJENE I DOPUNE PROGRAMA GRAĐENJA KOMUNALNE INFRASTRUKTURE U OPĆINI VINICA ZA 2024. GODINU**
3. **II. IZMJENE I DOPUNE PROGRAMA ODRŽAVANJA KOMUNALNE INFRASTRUKTURE ZA 2024. GODINU**
4. **II. IZMJENE I DOPUNE PROGRAMA JAVNIH POTREBA U DRUŠTVENIM DJELATNOSTIMA OPĆINE VINICA ZA 2024. GODINU**
5. **I. IZMJENE I DOPUNE PROGRAMA UTROŠKA SREDSTAVA NAKNADE ZA ZADRŽAVANJE NEZAKONITO IZGRAĐENIH ZGRADA U 2024. GODINI**
6. **I. IZMJENE I DOPUNE PROGRAMA UTROŠKA SREDSTAVA NAKNADE ZA PROMJENU NAMJENE POLJOPRIVREDNOG ZEMLJIŠTA U 2024. GODINU**
7. **I. IZMJENE I DOPUNE PROGRAMA GRADNJE OBJEKATA DRUŠTVENE INFRASTRUKTURE NA PODRUČJU OPĆINE VINICA U 2024. GODINI**
8. **ODLUKA O USVAJANJU PROGRAMA UREĐENJA I ODRŽAVANJA GROBLJA ZA 2025. GODINU**

Nakon što je predsjednik Vijeća upitao ima li kakvih prijedloga za izmjenu ili dopunu dnevnog reda vijećnik gospodin Mihalić predložio je da se dnevni red nadopuni na način da

točka 9. bude : „Izmjena Odluke o uvjetima i kriterijima za pružanje novčane potpore studentima s područja Općine Vinica“ .

Predsjednik gospodin Štromar napomenuo je da za podnošenje prijedloga za izmjenu odluke postoji propisana procedura, odnosno potreban je prijedlog potpisan od strane 1/3 vijećnika pa je zamolio da se procedura ispoštuje te da se kasnije preda prijedlog potpisan od strane 1/3 vijećnika.

Prijedlog za dopunu dnevnog reda imao je i načelnik gospodin Štimec, koji je predložio da

točka 10. bude: „Izmjena Odluke o koeficijentima za obračun plaće službenika i namještenika u Jedinstvenom upravnom odjelu Općine Vinica“.

Nakon izvršenog glasovanja predsjednik Štromar je konstatirao da su predložene dopune dnevnog reda vijećnici j e d n o g l a s n o usvojili, a isto tako konstatirao je da je za današnju sjednicu Općinsko vijeće

j e d n o g l a s n o usvojilo slijedeći

**D N E V N I R E D :**

**1. II. IZMJENE I DOPUNE PRORAČUNA OPĆINE VINICA ZA 2024. GODINU, S OBRAZLOŽENJEM**

**2. II. IZMJENE I DOPUNE PROGRAMA GRAĐENJA KOMUNALNE INFRASTRUKTURE U OPĆINI VINICA ZA 2024. GODINU**

**3. II. IZMJENE I DOPUNE PROGRAMA ODRŽAVANJA KOMUNALNE INFRASTRUKTURE ZA 2024. GODINU**

**4. II. IZMJENE I DOPUNE PROGRAMA JAVNIH POTREBA U DRUŠTVENIM DJELATNOSTIMA OPĆINE VINICA ZA 2024. GODINU**

**5. I. IZMJENE I DOPUNE PROGRAMA UTROŠKA SREDSTAVA NAKNADE ZA ZADRŽAVANJE NEZAKONITO IZGRAĐENIH ZGRADA U 2024. GODINI**

**6. I. IZMJENE I DOPUNE PROGRAMA UTROŠKA SREDSTAVA NAKNADE ZA PROMJENU NAMJENE POLJOPRIVREDNOG ZEMLJIŠTA U 2024. GODINU**

**7. I. IZMJENE I DOPUNE PROGRAMA GRADNJE OBJEKATA DRUŠTVENE INFRASTRUKTURE NA PODRUČJU OPĆINE VINICA U 2024. GODINI**

**8. ODLUKA O USVAJANJU PROGRAMA UREĐENJA I ODRŽAVANJA GROBLJA ZA 2025. GODINU**

**9.** **IZMJENA ODLUKE O UVJETIMA I KRITERIJIMA ZA PRUŽANJE NOVČANE POTPORE STUDENTIMA S PODRUČJA OPĆINE VINICA**

**10.** **IZMJENA ODLUKE O KOEFICIJENTIMA ZA OBRAČUN PLAĆE SLUŽBENIKA I NAMJEŠTENIKA U JEDINSTVENOM UPRAVNOM ODJELU OPĆINE VINICA**

Predsjednik Vijeća gospodin Štromar stavio je na usvajanje Zapisnik s 24. sjednice Općinskog vijeća.

Vijećnik Mihalić ovom prilikom želio je istaknuti da je na sjednici, prilikom podnošenja amandmana s njegove strane, bilo rečeno da se amandman ne može podnijeti na sjednici, a da u Poslovniku piše da se može podnijeti, ako se svi vijećnici slažu pa samim tim smatra da bi to onda ipak bio njegov amandman, a ne amandman gospodina načelnika.

Predsjednik Vijeća gospodin Štromar naglasio je da amandman nije bio pravovaljani jer pravovaljani amandman treba glasiti na način da govori na kojem kontu treba dodati točno određeni iznos i na kojem kontu treba uzeti točno određeni iznos. Predsjednik navodi da obzirom da amandman nije bio definiran na takav način prišlo se izračunima da bi se dobio iznos i tako se onda ugradilo i u proračun. U raspravu se uključio i gospodin načelnik koji ističe da se amandman može dati u iznimnim situacijama.

Vijećnik Mihalić odgovorio je da se ne spominju nikakve iznimne situacije.

Predsjednik Vijeća konstatirao je da će se zapisnik izmijeniti na način da piše da je na prijedlog vijećnika Mihalića, načelnik prihvatio da se povećaju sredstva u proračunu te da je načelnik odredio koliko na kojoj stavci.

Uvidom u zapisnik utvrđeno da je u zapisniku upravo tako i zabilježeno.

Nakon što je vijećnik zamoljen da točno precizira koji dio zapisnika, odnosno koje riječi i u kojim rečenicama je potrebno mijenjati, vijećnik Mihalić navodi da je u zapisniku sve dobro napisano, samo je na sjednici bilo krivo rečeno da se amandman ne može podnijeti, a iz Poslovnika je vidljivo da se može podnijeti.

Kako je utvrđeno da se zapravo ne radi o primjedbi na Zapisnik, već je skrenuta pažnja na odredbe poslovnika koje govore o podnošenju amandmana, predsjednik je stavio na usvajanje Zapisnik u obliku kakav je vijećnicima dostavljen uz poziv na sjednicu.

Nakon izvršenog glasovanja, predsjednik Vijeća gospodin Štromar konstatirao je da je Općinsko vijeće

j e d n o g l a s n o usvojilo Zapisnik s 24. sjednice Općinskog vijeća Općine Vinica, održane 11. prosinca 2024. godine.

Općinsko vijeće, nakon toga prišlo je rješavanju po točkama utvrđenog dnevnog reda.

Predsjednik gospodin Štromar predložio je, a vijećnici su se složili s prijedlogom, da se objedine točke od 1 do 8 dnevnog reda.

Na upit gospodina Štromara jesu li Odbori razmatrali točke današnjeg dnevnog reda, gospođa Majhen odgovorila je da su Odbori razmatrali točke dnevnog reda i da se slažu sa svim prijedlozima akata.

**Ad 1), Ad 2), Ad 3), Ad 4), Ad 5), Ad 6), Ad 7)**

Materijali vezani uz točke dnevnog reda vijećnicima su dostavljeni uz poziv na sjednicu.

Načelnik gospodin Štimec, kratko je napomenuo da se rebalansom Proračun smanjuje za 3 milijuna 700 tisuća te je naveo razloge za smanjenje. Načelnik navodi da projekt Motela vrijednosti gotovo 2 milijuna nije prošao na natječaju. Nadalje gospodin načelnik je rekao da su s područja Varaždinske županije, na natječaju prošla 2 projekta, od kojih je jedan i obnova Arboretuma Opeka. Prema riječima načelnika, za Motel su sredstva planirana u proračunu za iduću godinu i u planu je dobivanje HABOR-ovog kredita, po kojem je također moguće ostvariti određeno sufinanciranje.

Predsjednik gospodin Štromar otvorio je raspravu.

Vijećnica gospođa Jambriško napomenula je da je, ovo što je načelnik napomenuo da je na natječaju prošao Arboretum Opeka, to je županijski projekt, a ne općinski.

Načelnik je odgovorio da je to spomenuo jer se radi o istom natječaju na kojeg je Općina Vinica kandidirala Motel.

Nije bilo vijećnika prijavljenih za daljnju raspravu.

Nakon izvršenog glasovanja, predsjednik gospodin Štromar konstatirao je:

da je Općinsko vijeće Općine Vinica j e d n o g l a s n o donijelo:

**II. IZMJENE I DOPUNE PRORAČUNA OPĆINE VINICA ZA 2024. GODINU S OBRAZLOŽENJEM,**

**koje su priložene uz Zapisnik i čine njegov sastavni dio** (točka 1. dnevnog reda),

da je Općinsko vijeće Općine Vinica j e d n o g l a s n o donijelo

**II. IZMJENE I DOPUNE PROGRAMA GRAĐENJA KOMUNALNE INFRASTRUKTURE**

**U OPĆINI VINICA ZA 2024. GODINU,**

**koje su priložene uz Zapisnik i čine njegov sastavni dio** (toka 2. dnevnog reda),

da je Općinsko vijeće Općine Vinica j e d n o g l a s n o donijelo

**II. IZMJENE I DOPUNE PROGRAMA ODRŽAVANJA KOMUNALNE INFRASTRUKTURE ZA 2024.G.,**

**koje su priložene uz Zapisnik i čine njegov sastavni dio** (točka 3. dnevnog reda),

da je Općinsko vijeće Općinskog vijeća j e d n o g l a s n o donijelo

**II. IZMJENE I DOPUNE PROGRAMA JAVNIH POTREBA U DRUŠTVENIM DJELATNOSTIMA**

**OPĆINE VINICA ZA 2024. GODINU,**

**koje su priložene uz Zapisnik i čine njegov sastavni dio** (toka 4. dnevnog reda),

da je Općinsko vijeće Općine Vinica j e d n o g l a s n o donijelo

**I. IZMJENE I DOPUNE PROGRAMA UTROŠKA SREDSTAVA NAKNADE**

**ZA ZADRŽAVANJE NEZAKONITO IZGRAĐENIH ZGRADA U 2024.G.,**

**koje su priložene uz Zapisnik i čine njegov sastavni dio** (točka 5. dnevnog reda),

da je Općinsko vijeća Općine Vinica j e d n o g l a s n o donijelo

**I. IZMJENE I DOPUNE PROGRAMA UTROŠKA SREDSTAVA NAKNADE**

**ZA PROMJENU NAMJENE POLJOPRIVREDNOG ZEMLJIŠTA U 2024.G.,**

**koje su priložene uz Zapisnik i čine njegov sastavni dio** (točka 6. dnevnog reda),

da je Općinsko vijeće Općine Vinica j e d n o g l a s n o donijelo

**I. IZMJENE I DOPUNE PROGRAMA GRADNJE OBJEKATA DRUŠTVENE INFRASTRUKTURE**

**ZA 2024. GODINU,**

**koje su priložene uz Zapisnik i čine njegov sastavni dio** (točka 7. dnevnog reda).

**Ad 8)**

Materijali vezani uz ovu točku dnevnog reda, vijećnicima su dostavljeni uz poziv na sjednicu.

Pojašnjenje je dala pročelnica, gospođa Cvetko, koja navodi da je temeljem propisa, Čistoća dužna dostaviti Program uređenja i održavanja groblja za slijedeću godinu te da uspoređujući s prethodnom godinom nije se ništa mijenjalo.

Predsjednik je otvorio raspravu.

Vijećnik gospodin Kelemenić rekao je da se ne slaže s pročelnicom da se ništa nije mijenjalo jer smatra da se mijenjalo puno toga u prijedlogu. Vijećnik Kelemenić navodi kako je ugovor s Čistoćom kada je potpisan, potpisan na 15 i pol kuna, a sada je prijedlog 11 Eura što je povećanje više od 500%.

Vijećnik Kelemenić isto tako navodi da stavka koja se odnosi na uništavanje korova iznosi 187,50 Eura, a prošle godine su uvjeravali da ne mogu špricati jer Čistoća nema za to osposobljenog djelatnika. Nadalje vijećnik navodi da su troškovi zbrinjavanja otpada svake godine rasli pa su prošle godine izmislili zbrinjavanje i biološkog i komunalnog otpada. Vijećnik je nadalje ukazao i na trošak odnosno stavku „usluga vozila“ koja iznosi preko 9 tisuća eura pa vijećnik pita kakva je to usluga i kakvo je to vozilo, jer smatra da ukoliko bi djelatnici Čistoće svakog dana iz Varaždina putovali na Vinicu, troškovi bi mogli iznositi maksimalno 1500 Eura.

Vijećnik gospodin Kelemenić navodi da bi za troškove od preko 60 tisuća Eura, djelatnik Čistoće trebao biti na groblju na raspolaganju svaki dan po 24 sata, a ne da jednom pokose groblje i za ostale košnje traže da se dodatno plate.

Na kraju vijećnik se izjasnio da neće glasati za ovu odluku odnosno Program, a ostali vijećnici ukoliko smatraju da Vinica treba imati najskuplju uslugu održavanja groblja u državi, skuplju čak i od Mirogoja, onda neka glasaju za to.

Pročelnica gospođa Cvetko nakon izlaganja vijećnika gospodina Kelemenića, kratko je napomenula da je ona govorila o usporedbi s programom iz prošle godine, a ne prije deset godina te je, na ponovnu konstataciju vijećnika da prošle godine nije bilo usluge vozila, odgovorila da je ta usluga bila i prošle godine.

Uključio se i načelnik gospodin Štimec te navodi da je usluga Čistoće već dulje vrijeme problem, ali trenutno nema drugih zainteresiranih. Načelnik napominje da, kako je već i više puta naglasio, ako netko želi odnosno ima koncesionara koji bi preuzeo ove poslove, neka predloži i ugovor s Čistoćom će se odmah raskinuti. No načelnik ističe da dok toga nema, na žalost ruke su što se tiče Općine vezane.

Vijećnica gospođa Jambriško pitala je da li su se uopće pokušali obaviti kakvi razgovori, na što je pročelnica gospođa Cvetko odgovorila da je osobno kontaktirala s Anemonom iz Cestice, no oni isto nisu zainteresirani. Pročelnica je istaknula da je problem u tome što takvo poduzeće mora imati zaposlenih 5-6 ljudi i bez obzira ima li potrebe za ukopom ili ne, svakom radniku treba dati plaću.

Pročelnica je podsjetila da je o tome bilo rasprave i prošle godine, kada su se cijene jako dizale, no nema druge mogućnosti ili prihvatiti ovakav prijedlog ili zatvoriti groblje jer na žalost u ovakvim okolnostima Čistoća ima monopol.

Vijećnica Jambriško upitala je postoji li mogućnost osnivanja vlastitog poduzeća, na što je pročelnica odgovorila da je potrebno zaposliti 5-6 ljudi, a pitanje je koga.

Predsjednik gospodin Štromar istaknuo je da Čistoća ne inzistira na održavanju našeg groblja i bili bi zadovoljni da se ugovor raskine.

Uključio se vijećnik gospodin Krajcer te navodi da ako su cijene već tako visoke, onda ih treba prisiliti da i kvaliteta usluge bude na nivou kakvom treba biti. Vijećnik smatra da ukoliko mogu pokrivati spomenike u Varaždinu kada se flaksa, onda isto to mogu raditi i na našem groblju, a ne da ljudima prouzrokuju štete što rade konstantno.

Na kraju predsjednik gospodin Štromar, napomenuo je da je razgovarao o ovom problemu i s drugim načelnicima te da primjerice Općina Vidovec ima još veće cijene, ali je povećanje prebacila na građane. Gospodin Štromar navodi da u Vidovcu korisnici plaćaju 9 Eura po m2, a razliku također Općina podmiruje iz proračuna.

Nije bilo vijećnika prijavljenih za daljnju raspravu.

Nakon izvršenog glasovanja, predsjednik gospodin Štromar konstatirao je da je z a Odluku glasovalo sedam vijećnika, da su tri vijećnika bila suzdržana te da je jedan vijećnik glasovao protiv.

Kako je ustanovljeno da netko od vijećnika nije glasovao, glasovanje je ponovljeno te je predsjednik gospodin Štromar konstatirao da je Općinsko vijeće Općine Vinica sa o s a m glasova z a , t r i s u z d r ž a n a i j e d n i m glasom p ro t i v donijelo

**ODLUKU O USVAJANJU PROGRAMA UREĐENJA I ODRŽAVANJA GROBLJA ZA 2025.G.,**

**koja je priložena uz Zapisnik i čini njegov sastavni dio.**

**Ad 9)**

Kako je dopunu dnevnog reda ovom točkom, predložio vijećnik Mihalić, predsjednik Vijeća pozvao ga je da Vijeće upozna s prijedlogom za izmjenu Odluke.

Vijećnik gospodin Mihalić, podsjetio je da je na prošloj sjednici usvojen proračun u kojem su povećana sredstva za studentske potpore pa smatra da bi sukladno tome trebalo promijeniti odluku.

Vijećnik je zatim predložio izmjenu točke 2 Odluke, gdje su navedeni iznosi pa predlaže da se iznos od 300 kn poveća na 100 Eura, a iznos od 500 kn da se poveća na 120 Eura.

Predsjednik je otvorio raspravu.

Gospodin načelnik upitao je od kada bi izmjene stupile na snagu, a vijećnik je odgovorio da kako proračun stupa na snagu 1.1. tako bi onda trebalo biti i s odlukom.

U daljnjoj raspravi u kojoj je sudjelovala većina vijećnika raspravljalo se o načinu i početku primjene kao i visini sredstava potrebnih ukoliko bi primjena išla s 1.1.2025., kao i ukoliko bi naknada bila predloženih 100 odnosno 120 Eura.

Na kraju rasprave došlo se do zaključka da sredstva planirana proračunom, nisu dostatna za visinu potpore od 100 odnosno 120 Eura i primjenu s 1.1.2025.g. Isto tako zaključeno je da, ukoliko bi isplata krenula s 1.1.2025.g., moguće je ukoliko bi potpora iznosila 60 odnosno 100 Eura.

Predlagatelji su se usuglasili te su predložili da se u članku 2. Odluke o uvjetima i kriterijima za pružanje novčane potpore studentima s područja Općine Vinica, iznos potpore koji je do sada iznosio 300 kn poveća na 60 Eura, a iznos potpore koji je do sada iznosio 500 kn poveća na 100 Eura.

Ovakav prijedlog predsjednik je stavio na glasovanje, a nakon izvršenog glasovanja konstatirao je da je Općinsko vijeće j e d n o g l a s n o donijelo

**IZMJENU ODLUKE O UVJETIMA I KRITERIJIMA ZA PRUŽANJE NOVČANE POTPORE STUDENTIMA**

**S PODRUČJA OPĆINE VINICA,**

**koja je priložena uz Zapisnik i čini njegov sastavni dio.**

**Ad 10)**

Prijedlog za dopunu dnevnog reda i izmjenu Odluke o koeficijentima za obračun plaće službenika i namještenika u Jedinstvenom upravnom odjelu Općine Vinica, podnio je gospodin načelnik pa ga je predsjednik Vijeća zamolio da obrazloži prijedlog.

Načelnik gospodin Štimec, podsjetio je da su nedavno povećane plaće djelatnicama u Vrtiću kao i na činjenicu da Općina financira produženi boravak u Školi i da to iznosi više nego što općinski djelatnici imaju plaću. Načelnik je nadalje rekao da obzirom da su povećane plaće u Vrtiću, pročelnika JUO ima plaću manju od ravnateljice Vrtića, a i od svih ostalih pročelnika.

Gospodin načelnik također je napomenuo da obzirom da g. Pajtak odlazi u mirovinu biti će potrebno poslove cijelog Upravnog odjela posložiti i sve plaće uskladiti. Načelnik navodi da bi se za sada mijenjao koeficijent za pročelnicu te predlaže da on iznosi 3,0, a do sada je bio 2,1. Pročelnica bi onda kao takva vodila cijeli Jedinstveni upravni odjel pa da ima i dostojnu plaću. Načelnik gospodin Štimec nadalje je rekao da se na slijedećem Vijeću moraju uskladiti plaće i svim ostalim djelatnicima.

Predsjednik je otvorio raspravu.

Vijećnica gospođa Jambriško rekla je kako nema ništa protiv povećanja u tom smislu, ali navodi da je malo teško raspravljati, obzirom da vijećnici u ovom trenutku nemaju podatak koliko imaju ostali djelatnici.

Vijećnica je pitala, ako je do sada to bio koeficijent 2,1 znači li to da svi ostali djelatnici imaju koeficijente ispod 2, što je načelnik potvrdio te je naveo da plaće nisu velike i bude ih potrebno i za ostale djelatnike također uskladiti na sljedećoj sjednici.

Predsjednik gospodin Štromar, nadovezao se te napominje da je zadatak načelnika da za ožujak pripremi izmjenu odluke da se svi koeficijenti usklade, odnosno svim djelatnicima.

Vijećnik Mihalić kratko je prokomentirao da znači da sada ovo povećanje štima, a sredstva u proračunu jesu ili nisu planirana. Načelnik je odgovorio da jesu planirana,na što se nadovezala vijećnica Jambriško i upitala jesu li planirana za sve djelatnike, a načelnik je potvrdio da su planirana za sve djelatnike.

Vijećnica gospođa Jambriško upitala je zbog čega se nije onda sada odmah donijelo za sve djelatnike, a načelnik je odgovorio da je prethodno potrebno napraviti kompletnu sistematizaciju.

Nije bilo više vijećnika prijavljenih za raspravu.

Nakon izvršenog glasovanja predsjednik gospodin Štromar, konstatirao je da je Općinsko vijeće Općine Vinica j e d n o g l a s n o donijelo

**IZMJENU ODLUKE O KOEFICIJENTIMA ZA OBRAČUN PLAĆE SLUŽBENIKA I NAMJEŠTENIKA**

**U JEDINSTVENOM UPRAVNOM** **ODJELU OPĆINE VINICA,**

**koja je priložena uz Zapisnik i čini njegov sastavni dio.**

Predsjednik gospodin Štromar, zahvalio je svima na suradnji te je sjednicu zaključio u

20 sati i 7 minuta.

Voditeljica Zapisnika: Predsjednik Općinskog vijeća:

Biserka Jakopanec Predrag Štromar